text: 150 demonstrerede til byrådsmøde
  31 august 2015 kl. 17.53
  150 borgere fra Vester Nebel, Grimstrup og Vejrup demonstrerede ved aftenens byrådsmøde i Esbjerg, hvor politikerne havde første behandling af næste års budget. Der skal spares 800 mio. kr. de næste fire år.
  - Der er ikke balance mellem indtægter og udgifter. Det her er et forslag fra forvaltningen, og så må vi politikere finde ud af, om det er her, der skal spares, sagde byrådsmedlem Jesper Frost Rasmussen (V), til TV SYD før aftenens møde. Han bor selv i området - og er godt klar over, at det bliver et hedt spørgsmål i budget- forhandlingerne.
  Vester Nebel mistede sin skole for to år siden. Nu peger embedsmændene på børnehaven i landsbyen.
  Når aftenens demonstration fik opbakning fra nabo-landsbyerne Grimstrup og Vejrup, skyldes det, at de frygter for deres skoler.
  